"எதற்காக, எப்படி என்று உங்களுக்கே தெரியும்!" என்றாள் செம்பா. "ஓகோ! அப்படியா?" "உங்களிடம் ஒன்று கேட்கவேண்டும் என்றிருந்தேன் கேட்கட்டுமா?" "பேஷாய்க் கேட்கலாம்." "அவர் எதற்காக 'நான் தான் கொலை செய்தேன்', 'நான் தான் கொலை செய்தேன்' என்று கத்தினார்? என்னைக் காப்பாற்றுவதற்காகத்தானே?" "ஆமாம்." "நான் செய்திருப்பேன் என்று அவருக்கு எப்படித் தோன்றியது?" "நீ குடிசையிலிருந்து வெளியேறியதைச் செங்கோடன் பார்த்துவிட்டான். அதைத் தவிர இன்னொரு காரணமும் உண்டு. அவன் லாந்தரைக் கொளுத்திக் கொண்டு குடிசைக்குள் புகுந்தபோது வாசற்படியில் உடைந்த வளையல் ஒன்று கிடந்தது. அது உன்னுடையதுதான் என்பது அவனுக்குத் தெரிந்துவிட்டது... பின்னே தெரியாமல் இருக்குமா?" செம்பா தன்னுடைய கைகளைப் பார்த்துக் கொண்டாள்.